google/wiki40b huggingface dataset:
Grå pampasrev

Beskrivelse

Grå pampasrev er også kjent som argentisk grårev, søramerikansk grårev, chilla og grå zorro m.m. Den tilhører de minste søramerikanske revene, men er ikke samme art som grårev (Urocyon cinereoargenteus), selv om mange trodde det til langt ut på 1990-tallet.
Pelsen en gråaktig bridlet og har rustfargede markeringer på hodet og ørene. På kinnene har den også hvite og sorte prikker. Undersiden er lysere blekgrå. Hodet er utstyrt med store ører, og halen er lang og busket i behåringen.
Grå pampasrev blir gjerne omkring 2-4 kg tung og kan nå en skulderhøyde på ca. 40-45 cm. Kroppslengden er ca. 42-68 cm, mens halen blir ca. 30-36 cm lang.

Utbredelse og habitat

Grå pampasrev finnes spredt utover Patagonia og vestre Argentina. Den ble også introdusert til øygruppen Tierra del Fuego (Ildlandet) i 1951, for å kontrollere populasjonen av (europeisk introdusert) kanin. Den finnes dessuten på flere av småøyene utenfor vestkysten av Falklandsøyene, Chile og det sørlige (kanskje også det sentrale) Peru. Den finnes på begge sider av Andesfjellene, fra 23° sør til 55° sør.
Grå pampasrev trives på sletteland, pampa, ørken og i lavereliggende fjellskråninger i utbredelsesområdet.

Atferd og matvaner

Grå pampasrev er nattaktiv og danner par og små grupper. Alfaparet tillater av og tl andre tisper på territoriet. I såfall vil den subdominante tispa hjelpe alfaparet med stellet av deres valper. Territoriet opprettholdes året rundt, men dyra ser ut til å være solitære på vinteren.
Grå pampasrev er altetende og dietten varierer gjennom året, avhengig av sesong. Den foretrekker kanin og fugler, men spiser også frukt, bær, frø, insekter, små pattedyr, skorpioner, firfisler, frosk og egg. Likeledes spiser den kadavere, som sammen med gnagere og armadillo ser ut til å være den viktigste proteinkilden vinterstid.

Reproduksjon og levetid

Studier gjort av grå pampasrev i Patagonia antyder at den er monogam. Selv om alfaparet kan tillate ei annen tispe inn på territoriet, parer ikke denne seg. Paringstiden er i august-september. Valpene fødes i oktober-november, etter at tispa har gått drektig i ca. 53-60 dager. Kullet består som regel av 2-6 valper som blir født i beskyttelse av et hi. Valpene begynner å forlate hiet sammen med mora i 4-6 ukers alderen. I løpet av januar vil de være store nok til å jakte på små pattedyr alene. De blir kjønnsmodne da de er omkring 1 år gamle.
Både hannen og tispe er aktive i valpestellet, av og til også ei subdominant tispe. I den første tiden etter at valpene er født er det hannen som bringer mat.
Det er ikke kjent for lang levetid denne reven har i vill tilstand.
Archetypus

Utseende

Middelsstore til store (gjerne 30-40 millimeter), litt flate, gulbrune eller rødbrune trebukker. Hodet er ganske stort, antennene forholdsvis korte. Pronotum er rektangulært og mye bredere enn langt, med litt fintannet ytterkant. Oversiden er hårløs.

Levevis

Larvene borer i død ved, ofte i døde røtter. De etterlater seg grove ganger i veden. Utviklingen tar flere år. Disse billene besøker ikke blomster, og mange arter er nattaktive. En del av dem kommer til lys.

Utbredelse

Slekten er utbredt i det nordøstlige Australia, Ny-Guinea og de østlige delene av Indonesia.
Multippel buffering

Innenfor informatikk er multippel buffering bruken av mer enn ett buffer til å holde en blokk med data, slik at en leser av innholdet ser hele versjonen av data, og ikke bare en oppdatert versjon av data som skapes av en skriver. Det blir også brukt for å unngå behovet for å bruke dual-ported RAM, når lesere og skrivere benytter forskjellig utstyr.
Multippel buffering er mye brukt innenfor datagrafikk. I Linux og i varianter av Berkeley Software Distribution (BSD) blir dette kalt «bounce buffering».
Epania

Utseende

Middelsstore, slanke, mørkbrune til svarte trebukker med forkortede dekkvinger. Antennene er lengre enn kroppen hos hannene, kortere hos hunnene. Pronotum er mer eller mindre rundet. Dekkvingene er ganske korte og rundede, dekker ikke bakkroppen i det hele tatt. Beina har klubbeformede lår, særlig på bakbeina.

Levevis

Larvene utvikler seg i død ved, gjerne tynne greiner. De voksne billene er aktive om dagen og besøker gjerne blomster for å ete pollen.

Utbredelse

Slekten er utbredt i Sørøst-Asia, fra India og Sri Lanka i vest til Ny-Guinea i øst.
Liten båtspinner

Utseende

En liten (vingespenn 19 – 23 mm), gressgrønn og hvit spinner. Hodet, den fremste delen av brystet, forvingenes fremkant, bakkroppen og mesteparten av bakvingene er silkeaktig hvite. Mesteparten av brystet, forvingene og bakvingenes ytterkant er gressgrønne. Larvene varierer mye i farge, kan være gråhvite, grønnaktige eller rødbrune, med et bred, lys ryggstripe som er svart langs midtlinjen. Hodet er stort og lysgrønt, kroppen kledt med sparsomme, korte hår.

Levevis

Larvene leverpå ulike arter av vier, selje og pil (slekten Salix), spesielt kurvpil (Salix viminalis), selje (Salix caprea), gråselje (Salix cinerea), skjørpil (Salix fragilis), lappvier (Salix lapponum) og ørevier (Salix aurita). Man finner sjelden disse sommerfuglene langt fra vertsplantene. I Sverige ser arten ut til å være vanligst der pile-arter blir dyrket for produksjon av biodiesel. Voksne sommerfugler kan finnes mellom mai og august, det er trolig at det i alle fall noen ganger forekommer to generasjoner på en sommer. De flyr fra skumringen og et par timer framover og kommer av og til til lys, de kan også lokkes til sukkeråte.

Utbredelse

Liten båtspinner forekommer i det meste av Europa, videre østover til Uralfjellene og den vestlige Sibir. I Norge er den bare funnet et fåtall ganger langs Østlands- og Sørlandskysten vestover til Vest-Agder.
Frederikke Løvenskiold

Holden på Ulefoss

Den 8. august 1812 giftet hun seg i Porsgrund med sin slektning fra Løvenborg, Eggert Løvenskiold. Han hadde etter farens død arvet Holden Jernverk på Ulefoss, der paret tok opphold. Her fødte Frederikke flere barn, deriblant den senere ballettkomponist Herman Severin Løvenskiold. De andre var Ove Rammel (død som toårig i 1818), Frederikke Juliane Marie (f. 1817) og Marie Charlotte Wilhelmine (f. 1821).
Både Frederikke og Eggert var opptatt av musikk, og i 1817 ga de konsert hos Frederikkes fetter Niels Aall på Søndre Brekke i Skien. Eggert var her solist i to hornkonserter, mens Frederikke spilte solostemmen i en Fortepiano Concert. På Holden anskaffet Eggert seg et lite blåserensemble som Frederikke komponerte for til særlige leiligheter. I 1825 lyktes det paret å få ansatt den tyske komponisten og pianisten Carl Schwencke (1797–1870) som klaverlærer for sønnen Herman, og som lærer i musikkteori for dem selv.

Kulhus på Sjælland

Grunnet økonomiske problemer forlot familien Løvenskiold i 1828 Telemark for å bosette seg på Kulhus i nærheten av Lyngby på Sjælland. Interessen for musikk og sønnens studier brakte ekteparet i kontakt med flere av samtidens musikalske frontfigurer. Frederikke fortsatte med å komponere til særlige anledninger, som f.eks. til kongelige jakter og fødselsdager, og hennes musikk ble også fremført av Livgardens Musikkorps. Etter ektemannens død flyttet hun inn i samme eiendom som sin sønn, i Bredegade på Frederiksberg. Som eldre dame fikk hun også oppført musikk i Tivoli. Frederikke var likevel som komponist ikke egentlig berømt i samtiden; hennes noter sirkulerte primært innenfor kongelige og private kretser. Frederikke Løvenskiold døde 91 år gammel og ble begravet på familiegravstedet ved Nørre Jernløse kirke ved Løvenborg.
Southdown gasskraftverk

Southdown gasskraftverk er et varmekraftverk i Auckland i New Zealand. Det har en installert produksjonskapasitet på 163 MW, fordelt på 2+1 gassturbiner med kogenerasjon. Anlegget ble bygget ut med ferdigstillelse i 1996. Det leveres industrivarme til en nærliggende papirfabrikk.
Brenselkilden er naturgass, og utstyret ble levert av General Electric, m.fl.
Arnar Førsund

Biografi

Førsund ble født og oppvokst i Nittedal men flyttet til Horten i 1999 og ble Ørn-Horten-spiller. Han markerte seg tidlig og rykket raskt opp i rekkene, før han i 2004 meldte overgang til Vålerenga Fotball, hvor han fikk sin Tippeligadebut som innbytter for Kjetil Wæhler mot Molde i 2004.

Sandefjord

I 2005 gikk Førsund på utlån til Sandefjord Fotball i Adeccoligaen 2005, hvor fikk han ti kamper og hjalp laget med opprykk til Tippeligaen. Etter opprykket dro han tilbake til Vålerenga for noen måneder før han igjen dro på utlån til Sandefjord. I 2. serierunde i Tippeligaen 2006 ble Førsund skåret det første Tippeligamålet for Sandefjord på Storstadion i kampen mot Hamarkameratene den 17. april 2006. Totalt fikk han 17 kamper for klubben denne sesongen, som ble avluttet med cupfinale i Norgesmesterskapet, hvor Sandefjord tapte 0–3 mot Fredrikstad. Etter sesongslutt dro han tilbake til Vålerenga hvor han fikk en kamp i Royal League.

Kongsvinger

Førsund ble på ny utleid i vårsesongen 2007. Denne gang til Kongsvinger i Adeccoligaen 2007 hvor han spilte 13 kamper og skåret ett mål. Etter kampen mot Hamarkameratene i den andre serierunden på Gjemselund stadion hvor Hamarlaget vant 0–1. I sommerpausen vendte Førsund tilbake til Vålerenga og fikk sin første kamp for klubben i kampen mot Brann i den 16. serierunden i Tippeligaen 2007. I høstsesongen spilte han ytterligere fire kamper før han takket nei til ytterligere kontraktsforhandlinger med Vålerenga.
Etter at Førsunds kontrakt gikk ut fikk agenten Paul Hodgetts forespørsler fra flere klubber i både Norge, Spania, Nederland, Sverige og Romania. Blant annet fikk han et konkret tilbud fra den spanske toppklubben Celta Vigo, men avslo dette.

Hamarkameratene

Førsund inngikk deretter en treårskontrakt med Hamarkameratene. Etter å ha spilt flesteparten av kampene i 2008–sesongen rykket Førsund og Hamarkameratene ned til Adeccoligaen. I begynnelsen av desember kom Arnar Førsund i medienes og supporternes søkelys da han på en ishockeykamp mellom Storhamar og Vålerenga ble sett ikledd en Vålerengatrøye, som ble regnet for å være Hamarkameratenes største rival.
Etter at Hamarklubben rykket ned til 2. divisjon på senhøsten 2009 med Førsund som høyreback varslet klubben at de ville gå igjennom lønnsstrukturen ved sesongslutt på grunn av HamKams økonomiske situasjon. Arnar Førsund hadde et år igjen av sin kontrakt og ble sammen med fire andre spillere tilbudt ny kontrakt med en betydelig lønnsreduksjon. Kontraktsforslaget ble avvist. Dette  førte til at Hamarklubben valgte å si opp kontraktene. Spillerorganisasjonen NISO stevnet deretter HamKam for retten. Saken ble avsluttet i midten av mai 2010 da HamKam og Arnar Førsund inngikk forlik om å utbetale en månedslønn i kompensasjon.

Manglerud Star

Førsund skrev under på en toårskontrakt med Manglerud Star den 2. mars 2010.

Landskamper

Arnar Førsund har spilt flere aldersbestemte landskamper for Norge: G17 (6 kamper), G18 (12 kamper), G19 (11 kamper) og U21 (11 kamper).
Kaste på stikka

Kaste på stikka er et pengespill som var et vanlig vårsyssel blant norske gutter i etterkrigstida, fram til de store femøringene gikk ut av sirkulasjon i første halvdelen av 1970-årene eller til de mindre femøringene gikk ut først i 1980-åra.
For de ubemidlede var varianten med øl- eller bruskork av kapseltype vanlig. Ikke sjelden forsøkte da enkelte å legge ekstra vekt inn i kapselen i form av jord eller leire. Seierherren kunne ofte dele ut igjen slik at en kunne få en ny omgang. 
Man kunne spille etter ulike regler. En kunne kaste myntene mot en stikke, mot en strek, mot en sirkel eller mot en vegg. Det finnes mange varianter av spillet, og det fantes ofte lokale regler og varianter. Felles var at underlaget måtte gi ens vilkår for alle spillerne, noe som ga at hardtråkket sand- eller grusdekke ble foretrukket.
Hugh Jackman

Tidlig liv

Jackman ble født i Sydney i New South Wales i Australia som var den yngste av fem barn. Hans mor forlot familien og flyttet til England da Jackman var bare åtte år gammel. Han er utdannet journalist ved University of Technology, Sydney. Jackman ble introdusert til yrket som skuespiller ved en tilfeldighet, da han måtte ta skuespillertimer som en del av kravene ved college. Han ble interessert i yrket og brukte noen av pengene han hadde arvet etter en slektning til å gå på Western Australian Academy of Performing Arts i Perth. Han ble uteksaminert derfra i 1994.

I Australia

Hans filmarbeider inkluderer Erskineville Kings og Paperback Hero (begge fra 1999), mens hans TV-arbeider inkluderer Law of the Land, Halifax f.p., Blue Heelers og The Man From Snowy River.
På scenen spilte Jackman «Gaston» i Melbourne-oppsetningen av Skjønnheten og udyret, og «Joe Gillis» i den samme byens versjon av Sunset Boulevard.
Jackman ble i 2019 utnevnt til companion av Order of Australia.

Utenfor Australia

Han ble først kjent utenfor Australia da han hadde hovedrollen som «Curly» i Royal National Theatres oppsetning av Oklahoma! i London. Hans opptreden ble filmet, og den ble sendt på TV og lansert på DVD. Den 6. juni 2002 sang Jackman rollen som «Billy Bigelow» i Carousel, i en spesiell konsertopptreden ved Carnegie Hall i Manhattan, New York.
Han ble signert til filmen X-Men i siste liten, etter at Dougray Scott, som opprinnelig skulle ha rollen som «Wolverine», ble forsinket under innspillingen av Mission: Impossible II. Rollen som «Wolverine» gjorde at Jackman ble kjendis over natten, og han gjentok rollen i X-Men 2 (2003),  X-Men: The Last Stand (2006) og (X-Men Origins: Wolverine) (2009). 
Jackman ble i 2012 innlemmet i Hollywood Walk of Fame og fikk en stjerne langs Hollywood Boulevard.

Privatliv

Jackman giftet seg med Deborra-Lee Furness i februar 1996. De møttes under innspillingen av hans første TV-opptreden i Corelli, et australsk TV-program. Jackman hadde rollen som en aggressiv fengselsinnsatt som ble forelsket i rådgiveren sin, spilt av Furness. Paret har to adopterte barn og bor i dag i Melbourne.
Stol på meg, elskede

Handling

Anna, Karl, Ulla og Fredrik gjør en utflukt på landet som blir meget mislykket da Ulla og Fredrik avskyr hverandre. Karl låser senere inn begge to i et soverom, hvor de tilbringer natten sammen. Alt løser seg for samtlige innblandede.
Kenny Garrett

Biografi

Kenny Garrett ble født i Detroit, Michigan 9. oktober 1960.
Hans far var snekker og amatørtenorsaksofonist som kun spilte som en hobby. 
Garretts karriere skjøyt fart da han ble med i the Duke Ellington Orchestra i 1978, 
senere ledet av Dukes sønn Mercer Ellington. Tre år senere spilte han i Mel Lewis Orchestra og Dannie Richmond Quartet.
I 1984, spilte han inn sin første plate som bandleder, Introducing Kenny Garrett, på plateselskapet CrissCross. Etter dette spilte han inn to album på plateselskapet Atlantic Records; Prisoner of Love og African Exchange Student. Etter dette signerte han avtale med plateselskapet Warner Bros. Records, og har siden det holdt seg til dem. 
I løpet av sin karriere har han spilt med en rekke storheter innen jazz, blant annet Miles Davis, Art Blakey, Freddie Hubbard, Woody Shaw, McCoy Tyner, Pharoah Sanders, Brian Blade, Marcus Miller, Chick Corea, John McLaughlin, Herbie Hancock, Bobby Hutcherson, Ron Carter, Elvin Jones, og Mulgrew Miller.

Norgesbesøk

Garrett har holdt konserter to ganger under Kongsberg Jazzfestival i 1996 og 1999, og under Oslo Jazzfestival i 2011.
Munkbroleden

Munkbroleden er en av Stockholms sterkt trafikkerte hovedtrafikkårer på vestsiden av Gamla stan i Stockholm. Den strekker seg fra Slussen i sør til Riddarholmsbron i nord. Munkbroleden passerer tre torg: Kornhamnstorg, Mälartorget og Munkbron.

Historikk

Navnet Munkbro- stammer fra den bro som forbandt Stadsholmen med Gråmunkeholmen (nåværende Riddarholmen) og som ble kalt Monkabrona i 1462. Det er trolig at når Riddarholmens navn slo gjennom og broen ble flyttet lenger nord, begynte navnet Munkbron å bli brukt om kaiområdet ved Riddarholmskanalens østre side.
Munkbroleden ble bygd på 1930-tallet for å avlaste Gamla stan for den økende biltrafikken, i 1931 fikk leden sitt navn for «trafikleden från Munkbron till Riddarhuset». En forbindelse med større trafikkapasitet mellom Stockholms søndre og nordre bydeler ble først en realitet på 1950- och 1960-tallet med Centralbron.
Nicoletiidae

Utseende

Små til middelsstore (5-11 mm) og slanke urinsekter, bleke, øyne mangler helt. Denne familien har ikke skjell på kroppen i motsetning til mange andre Zygentoma.

Levevis

Nicoletiidae lever i de øvre lagene av jorden og kan finnes under steiner, også i huler. Noen formerer seg ved partenogenese.
Norlandia Hotel Group

Norlandia Hotel Group er en hotellkjede som består av 37 anlegg spredt rundt i Skandinavia. Av disse ligger 25 i Norge, 9 i Sverige og 3 i Danmark. Høsten 2008, ble det besluttet at en skulle satse på flere merkenavn i kjeden. Norlandia som kjede opphørte våren 2009, men fremdeles har en rekke av hotellene Norlandia i navnet. Andre hoteller er blitt Best Western hoteller, og flere benytter ikke noe kjedenavn, kun hotellnavn. Driften av hotellene har fremdeles Norlandia ansvaret for gjennom selskapene Norlandia Hotel Group, Norlandia Eiendom AS og Norlandia Fastigheter AB.
Brevbombene i USA 2018

Brevbombene i USA 2018 ble oppdaget den 22. oktober 2018 da milliardæren George Soros mottok et sprenglegeme i posten. Den 24. oktober kom det flere meldinger om mistenkte brevbomber som var blitt sendt til velkjente personer i USA, deriblant de tidligere presidentene Bill Clinton og Barack Obama. I løpet av 25. oktober kom det ytterligere varsler om mistenkte sprenglegemer. Totalt er tolv gjenstander som bedømmes å være bomber blitt identifisert. Politiet og FBI mistenker at pakkene er sendt av samme person og at det dreier seg om rørbomber. FBI har etablert en terrorismeutredning og har meldt at det finnes en risiko for at flere bomber stadig er på vei i posten. Samtlige brevbomber er blitt identifisert innen de er blitt åpnet og ingen er blitt skadet.
Felles for alle mottakerne er at de har uttalt seg kritisk mot den sittende presidenten Donald Trump og at de har tilknytning til Det demokratiske partiet.
Nutella

Nutella er et pålegg med hasselnøtter som blir fremstilt av den italienske sjokoladefabrikanten Ferrero. 
Nutella ble oppfunnet i 1946 i Piemonte av konditoren Pietro Ferrero. Pålegget består av sukker, vegetabilsk olje, ristede hasselnøtter, kakao, melkepulver, emulgator og vanilje. Navnet Nutella stammer imidlertid fra 1964, dette året ble varemerker som inneholdt betegnelsen «super» forbudt i Italia, til da hadde navnet vært Supercrema.
Pålegget er mye brukt i Europa og noe mindre i Nord-Amerika. I tillegg til å ha pålegget på brødskiven er det i Frankrike også vanlig å servere det med crêpes som hurtigmat.

Annet

Ole Einar Bjørndalen spilte en gang i en Nutella-reklamefilm.
Programvaren Gnutella har delvis fått navnet inspirert fra Nutella.
Rugby under Asialekene 2006

Rugby under Asialekene 2006. Sjumannsrugby var en av flere sporter under Asialekene 2006 i Doha i Qatar. Turneringen ble avviklet 9. til 11. desember 2006. Det var i ni herrelag som deltok i sjumannsrugbyturneringen.
Riksvei 1

Riksvei 1 var opprinnelig hovedveien mellom Svinesund og Oslo fram til 12. juni 1965, da strekningen ble omskiltet til E6. I perioden 1992–2000 var Riksvei 1 navnet på veistrekningen Stavanger–Kristiansund, inntil den ble en del av E39. I dag er ikke veinummeret i bruk, men riksvei 1 brukes ofte uformelt om skipsleia langs norskekysten.

Bakgrunn

Nummerering av riksveier og standardisering av veiskilt kom på plass i Østfold allerede i 1928 av veisjef Jens Munch. Resten av landet fulgte etter først i 1932. Riksvei 1 gikk opprinnelig fra Oslo til Sverige gjennom Halden og til Kornsjø. Først rundt 1950 ble den flyttet til Svinesund, fire år etter åpningen av Svinesundsbrua.
Fra 1992 til 2000 var Riksvei 1 navnet på strekningen Stavanger–Kristiansund før E39 på Vestlandet ble opprettet.
Riksvei 1 er også en populær betegnelse på Hurtigruten, med tanke på Hurtigrutens rolle for kysten og kystbefolkningen. Betegnelsen riksvei 1 har også vært brukt om skipsleia og all innenriks sjøfart i Norge.
Simo Häyhä

Liv og virke

Før han gikk inn i krigen arbeidet Häyhä som bonde og jeger. I en alder av 17 år, vervet Häyhä seg til den finske militsen suojeluskunta og han mottok flere utmerkelser for sine skyteferdigheter. Hans gård skal angivelig vært full av trofeer. Under Vinterkrigen (1939–1940), mellom Sovjetunionen og Finland var han skarpskytter for den finske hæren mot Den røde armé. Med temperaturer mellom -40 og -20 grader celsius gikk Häyhä kledd i helt hvit kamuflasje, og han ble kreditert for å ha tatt livet av 505 sovjetiske soldater. Dette skal angivelig ha blitt oppnådd i løpet av mindre enn 100 dager som gir et gjennomsnitt på syv drepte soldater per dag, på en tid av året med få timer dagslys. Det er rapportert at Häyhä på det meste drepte så mange som 25 sovjetiske soldater på en dag. Det oppnådde Simo 21. desember 1939.
Den 6. mars 1940 ble Häyhä skutt i nedre venstre kjeve av en russisk snikskyter. Han ble plukket opp av medsoldater som sa halve hodet hans var borte. Men  Häyhä var ikke død og han gjenvant bevisstheten den 13. mars, dagen da freden mellom Sovjetunionen og Finland ble erklært. Kort tid etter krigen ble Häyhä forfremmet fra korporal til fenrik av feltmarskalk Carl Gustaf Emil Mannerheim. Ingen andre hadde steget så raskt i rang i Finlands militære historie.
Det tok mange år for Häyhä å samle krefter etter det alvorlige skuddet i kjeven. Kulen hadde knust kjeven og ødelagt hele hans venstre kinn. Häyhä tilbrakte sine siste år i Ruokolax, en liten landsby som ligger i det sørøstlige Finland, i nærheten av den russiske grensen. Skuespiller Steven Wiig portretterte Häyhä i filmen Hemingway & Gellhorn som kom ut i 2012.
Forbundet for Ledelse og Teknikk

Forbundet for Ledelse og Teknikk (FLT) er et norsk, LO-tilknyttet fagforbund som ble opprettet i 1951 og organiserer to hovedgrupper; arbeidsledere og tekniske funksjonærer i tekniske stillinger i privat virksomhet. Den siste gruppen er inndelt i ingeniører og teknikere, laboranter, optiske tegnere og tekniske funksjonærer. Forbundet organiserer også i attføringsbransjen, samt teknisk personell innenfor Statens veivesen.
FLT har om lag 21 000 medlemmer (2015), og utgir medlemsbladet Ledelse og Teknikk. 
Forbundsleder er Ulf Madsen. Han har vært forbundsleder fra 2017.

Addisco

I 1999 stiftet FLT aksjeselskapet Addisco. Dette utdanningsselskapet skulle tilby kurs og utdanningstilbud til FLTs medlemmer. Addisco, som er heleid av forbundet, gir en rekke utfordrende utdanningstilbud og en kan ta utdanning fra fagbrev til master, uten noen egenandel. Addisco forvalter og administrerer FLTs støtteordning for etter- og videreutdanning. Addisco ble opprettet 21. mai 1999. Daglig leder i Addisco er Nina Henriksen. Styreleder i Addisco er Ulf Madsen.
Gobryidae

Utseende

Glinsende metallisk blå fluer. Hodet er bredere enn resten av kroppen.

Utbredelse

Gruppen har en relativt begrenset utbredelse på Taiwan, Filippinene og deler av Indonesia.
Vailankanni

Vailankanni er en liten by med 5 000 innbyggere ved Bengalbukta i den indiske delstaten Tamil Nadu. Stedet er kjent som et av de viktigste katolske valfartsstedene i landet, hvert år kommer mer enn 1,5 mill. pilegrimer til Mariabasilikaen der for å be om helbredelse for sine sykdommer. Blant de besøkende er det også mange ikke-kristne.
Valfartsstedet ble bygd av portugiserne på 1500-tallet. Det ligger rett nede ved havet.
Manovar

Manovar er norsk variant av engelske man-of-war, i det minste i Grimstad, og ble benyttet av Henrik Ibsen i hans dikt Terje Vigen (1861). Man-of-war var den engelske betegnelsen på store krigsskip i seilskutetiden. Den ble mest brukt om skipene med to eller flere kanondekk. Ordet manovar er en sammentrekning av det engelske og ble ofte brukt i sjøfortellinger fra napoleonskrigene.
Ordet er nå så godt som ute av bruk i denne forstand, men er tatt i bruk av bandet Manowar. Ellers er det vanligste navnet på maneten portugisisk krigsskip det engelske portuguese mano'war eller norsk Portugisisk manovar.
«Man o'War» (1917–1947) var navnet på en berømt amerikansk fullblods galopphest i mellomkrigstiden.